วิตกเจรจากรีซไม่คืบหน้าฉุดตลาดหุ้นยุโรปปิดลบ
ตลาดหุ้นยุโรปปิดลบเมื่อคืนนี้ (25 มิ.ย.) หลังมีรายงานว่า ที่การประชุมระหว่างกรีซและรมว.คลังยูโรโซนเมื่อวานนี้ ยังไม่สามารถบรรลุข้อตกลงกันได้ ซึ่งข่าวดังกล่าวส่งผลให้เกิดความวิตกกังวลเกี่ยวกับความไม่แน่นอนของอนาคตกรีซในยูโรโซน
26 มิ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ลดลง 0.2% ปิดวานนี้ (25 มิ.ย.) ที่ 396.39 จุด, ดัชนี CAC-40 ตลาดหุ้นฝรั่งเศสปิดที่ 5,041.71 จุด ลดลง 3.64 จุด หรือ -0.07%, ดัชนี DAX ตลาดหุ้นเยอรมันปิดที่ 11,473.13 จุด เพิ่มขึ้น 1.87 จุด หรือ +0.02% และดัชนี FTSE 100 ตลาดหุ้นลอนดอนปิดที่ 6,807.82 จุด ลดลง 36.98 จุด หรือ -0.54%
ความยืดเยื้อในการเจรจาประเด็นหนี้กรีซยังคงเป็นปัจจัยลบที่ถ่วงตลาดหุ้นยุโรป โดยล่าสุดมีรายงานว่าการประชุมระหว่างกรีซและรมว.คลังยูโรโซนซึ่งสิ้นสุดลงเมื่อวานนั้น ที่ประชุมไม่สามารถบรรลุข้อตกลงกันได้ และทั้ง 2 ฝ่ายจะจัดการประชุมอีกครั้งในวันเสาร์นี้ ซึ่งจะเป็นความพยายามครั้งสุดท้ายของกรีซและเจ้าหนี้ที่จะเลี่ยงการผิดนัดชำระหนี้ในสัปดาห์หน้า ซึ่งอาจจุดปะทุให้เกิดความปั่นป่วนในตลาดการเงิน
นายเจอร์รี ไรซ์ โฆษก IMF กล่าวว่า กรีซจะถูกจัดชั้นเป็นประเทศที่ติดหนี้ค้างชำระต่อ IMF ถ้าหากกรีซไม่สามารถชำระหนี้ 1.6 พันล้านยูโรภายในวันที่ 30 มิ.ย. พร้อมกับกล่าวว่า นางคริสติน ลาการ์ดผู้อำนวยการ IMF จะแจ้งต่อคณะกรรมการบริหารของ IMF โดยทันทีหากมีการผิดนัดชำระหนี้เกิดขึ้น ซึ่งจะทำให้มีการตั้งสำรองสำหรับการผิดนัดชำระหนี้ทั่วยูโรโซนสำหรับเงินกู้ที่มีการปล่อยให้แก่กรีซ ด้านนางลาการ์ดกล่าวยืนยันว่า IMF จะไม่มีการเสนอให้เวลาปลอดหนี้แก่กรีซเป็นเวลา 2 เดือน หากกรีซไม่สามารถจ่ายหนี้วงเงิน 1.6 พันล้านยูโรแก่ IMF ในวันที่ 30 มิ.ย.
หุ้น Hennes &amp; Mauritz AB ร่วงลง 3.2% หลังจากบริษัทเปิดเผยผลประกอบการที่น้อยกว่าคาด ขณะที่หุ้น Vallourec SA ดิ่งลง 5.8% หลังจากเครดิต สวิส ปรับลดน้ำหนักความน่าลงทุนของหุ้นดังกล่าว อย่างไรก็ตาม หุ้นเทสโก้ขยับขึ้น 0.9% และหุ้นปิโตรแฟค ดีดตัวขึ้น 4.2%